এদিন টস জিতে ফিল্ডিং করার সিদ্ধান্ত নেয় এবি ডি ভিলিয়ার্স। তার সেই সিদ্ধান্তের সার্থকতা প্রমাণ করেছেন ডেল স্টেইন, মরনে মরকেল এবং ওয়েইন পারনেলরা। ফলে প্রথমে ব্যাটিংয়ে নামা অস্ট্রেলিয়া তাদের ইনিংসের প্রথম থেকেই জবুথবু। প্রোটিয়া পেস ব্যাটারিতে নাকাল হয়ে নিয়মিত বিরতিতে উইকেট হারিয়েছে দ্য ইয়েলোরা। তারপরেও নির্ধারিত ৫০ ওভার শেষে নয় উইকেটে অসিদের সংগ্রহ ২১৭ রান হয় লোয়ার অর্ডারে জেমস ফকনার ও মিশেল স্টার্কের রেকর্ড পার্টনারশিপে। এদিন অসিদের পক্ষে সর্বোচ্চ ৫৪ রান করেছেন দলটির ওপেনার অ্যারন ফিঞ্চ। দ্বিতীয় সেরা ৩৯ রান এসেছে ফকনারের ব্যাটে। দক্ষিণ আফ্রিকার ডেল স্টেইন ৩৪ রানে চারটি উইকেট নেন। দুটি করে উইকেট পেয়েছেন পারনেল ও মরকেল।